862/2023

Útdráttur

Felldur var úr gildi úrskurður héraðsdóms þar sem X var gert að sæta áfram farbanni á grundvelli 3. mgr. 14. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar, sbr. b-lið 1. mgr. 95. gr. laga nr. 88/2008 um meðferð sakamála.

Úrskurður Landsréttar

Landsréttardómararnir D-kk-nf Þ-kk-nf B-kk-nf, K-kk-nf H-kk-nf og S-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 14. desember 2023, sem barst réttinum ásamt kærumálsgögnum sama dag. Kærður er úrskurður Héraðsdóms Suðurlands 13. desember 2023 í málinu nr. R- [...]/2023 þar sem varnaraðila var gert að sæta farbanni, en þó ekki lengur en til þriðjudagsins 20. febrúar 2024, klukkan 16.

Kæruheimild er í l-lið 1. mgr. 192. gr. laga nr. 88/2008, sbr. 2. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi en til vara að farbanni verði markaður skemmri tími. Þá krefst hann þóknunar til handa skipuðum verjanda sínum fyrir Landsrétti.

Niðurstaða

4

Svo sem rakið er í hinum kærða úrskurði er krafa sóknaraðila um farbann yfir varnaraðila reist á því að til meðferðar sé hér á landi krafa yfirvalda í Rúmeníu um að varnaraðili verði afhentur til að afplána eftirstöðvar refsingar samkvæmt fangelsisdómi frá 15. júlí 2015, en handtökuskipun yfirvalda í Rúmeníu sé frá 12. júlí 2021. Varnaraðili hafi ekki samþykkt afhendinguna og sé farbann yfir honum nauðsynlegt þar sem ætla megi að hann muni reyna að komast úr landi, leynast eða koma sér með öðrum hætti undan fullnustu þeirrar refsingar sem bíði hans í Rúmeníu. 5

Krafa sóknaraðila um farbann byggir á 14. gr. laga nr. 51/2016. Í skýringum við ákvæðið í frumvarpi til laganna segir að lagt sé til að í þágu rannsóknar og til að tryggja afhendingu á eftirlýstum manni verði heimilt að beita þvingunarráðstöfunum samkvæmt lögum nr. 88/2008 með sambærilegum hætti og vegna rannsóknar á sambærilegum verknaði sem sætir málsmeðferð hér á landi, enda geti viðkomandi verknaður sem tilgreindur er í handtökuskipuninni leitt til afhendingar.

6

Varnaraðili kveðst hafa komið til Íslands í september 2018. Hann eigi eiginkonu hér á landi sem sé á vinnumarkaði og tvö börn. Þá eigi hann tvö iðnaðarfyrirtæki sem hafi 10 manns í vinnu. Þessu hefur ekki verið mótmælt af hálfu sóknaraðila.

7

Samkvæmt framansögðu hefur varnaraðili sterk tengsl við landið. Sóknaraðili hefur ekki sýnt fram á að varnaraðili hafi gert tilraun til að komast úr landi eða leynast yfirvöldum hér álandi á meðan krafa um afhendingu hans til Rúmeníu hefur verið til meðferðar. Þá hefur sóknaraðili heldur ekki gert sennilegt að varnaraðili sé líklegur til þess. Samkvæmt þessu verður hinn kærði úrskurður felldur úr gildi.

8

Samkvæmt 1. mgr. 38. gr. laga nr. 88/2008, sbr. 2. gr. laga nr. 51/2016, greiðist úr ríkissjóði þóknun skipaðs verjanda varnaraðila sem ákveðin verður að meðtöldum virðisaukaskatti eins og í úrskurðarorði greinir.

Úrskurðarorð :

Hinn kærði úrskurður er felldur úr gildi.

Þóknun skipaðs verjanda varnaraðila, L-kk-ef D-kk-ef lögmanns, 150.660 krónur, greiðist úr ríkissjóði.